b'\n_START_ARTICLE_\nVilindar\n_START_SECTION_\nVsebina\n_START_PARAGRAPH_\nKnjiga je sestavljena iz dveh delov. Prvi del obsega kratek uvod v slovensko mitologijo. V njem spoznamo kdo so jage babe, krivopjete, velikani, more, polegaji in kak\xc5\xa1no vlogo imajo bo\xc5\xbeanstva Kresnik, Noreja ter Potoglav. Razlo\xc5\xbeeno je bivali\xc5\xa1\xc4\x8de bogov z drevesom, belo lipo z dvanajstimi vejami. Spoznamo mitolo\xc5\xa1ke rastline, predmete in bitja ter njihovo vlogo pri vplivu na usode ljudi. Drugi del je pesnitev, sestavljena iz devetdesetih rimanih sedem-vrsti\xc4\x8dnic z rimo a-b-a-b-c-c-b._NEWLINE_Vilindar je bajeslovno mesto, ki so ga neko\xc4\x8d naseljevale vile. Potem so ga zapustile ljudem. Nih\xc4\x8de ne ve, zakaj se je to zgodilo, saj je od takrat minilo sto in sto let. Kro\xc5\xbeijo legende, da v mestu \xc4\x8das ne te\xc4\x8de in se nih\xc4\x8de ne postara. V mestu ni bolezni, le veselje in ve\xc4\x8dna sre\xc4\x8da._NEWLINE_Kot govorijo stare zgodbe, je v starih \xc4\x8dasih \xc5\xbeivel kova\xc4\x8d Maladon, ki je znal kovati lepe stvari. Nekega dne se je odlo\xc4\x8dil, da bo poiskal to nenavadno mesto. Zato si je skoval \xc4\x8darobni me\xc4\x8d, imenovan \xc4\x8carnime\xc4\x8d._NEWLINE_Ko je kon\xc4\x8dal s kovanjem, se je podal na pot. Poslovil se je od svoje ljubice Doreje in smelo zakorakal v temni gozd, ki ga naseljujejo duhovi spodnjega sveta Vidovini. Med njimi je zlobna sivovilka Mrakijena, ki \xc5\xbeeli \xc5\xa1koditi Kresniku, bogu neba, saj so ljudje pod njegovo za\xc5\xa1\xc4\x8dito. Svoje ma\xc5\xa1\xc4\x8devanje usmeri na drznega mladeni\xc4\x8da. A nih\xc4\x8de ne opazi, da se je za njim v temni gozd podalo njegovo dekle Doreja._NEWLINE_Mrakijena po\xc5\xa1lje v zasedo belo ka\xc4\x8do z zlato krono. Ta premaga Maladona in ko ga \xc5\xbeeli pokon\xc4\x8dati, se na njo zvali plaz kamenja, ki ga z vrha gore spro\xc5\xbei Doreja. Na poti Maladon sre\xc4\x8da pohorskega velikana Vouvela. Po kratkem merjenju mo\xc4\x8di se odlo\xc4\x8dita, da skupaj nadaljujeta potovanje._NEWLINE_Mrakijena togotna na pomo\xc4\x8d pokli\xc4\x8de Potoglava, boga podzemlja, vladarja demonov. Ta zbere Krivopjete, divje babe, ki povzro\xc4\x8dajo viharje, to\xc4\x8do in nevihte. Skupaj napadejo oba popotnika, ki se uspe\xc5\xa1no upirata vrtin\xc4\x8dastemu viharju. V borbi Maladon odseka pero s Potoglavovega krila. Tako je zlobni Vidovina za nekaj trenutkov premagan. Jaga baba znova posku\xc5\xa1a, a to prepre\xc4\x8di Doreja z zagovorjenim kruhom._NEWLINE_Sedaj Mrakijena sklene, da bo sama uredila zadevo. Spremeni se v zapeljivo dekle in s strupom prepoji bodalo. Po\xc4\x8daka na popotnika in Maladon zapade njenim \xc4\x8darom. Ob sre\xc4\x8danju velikana zmoti plaz kamenja, ki ga nehote spro\xc5\xbei Doreja. Po\xc5\xbeene se za njo, a pri skoku si zvije gle\xc5\xbeenj. Zato jo dohiti \xc5\xa1ele zve\xc4\x8der in presene\xc4\x8den pomaga dekletu, ki je \xc5\xbee na koncu svojih mo\xc4\x8di._NEWLINE_Kljub sivovilkinim \xc4\x8darom Maladona \xc5\xa1e vedno obseda misel na Vilindar, zato Mrakijena sklene, da ga bo peljala tja in se tam ma\xc5\xa1\xc4\x8devala. Na bregu reke Derave, ko jo Maladon \xc5\xbeeli prebresti, ga sku\xc5\xa1a Mrakijena ubiti z zastrupljenim bodalom. Namero ji prepre\xc4\x8di Doreja, ki prav takrat prihiti. Bodalo se ji zarije v prsi in zastrupljena umre. Mrakijena je prepri\xc4\x8dana, da ji je ma\xc5\xa1\xc4\x8devanje dobro uspelo, saj bo ubila oba. V \xc5\xbearu ma\xc5\xa1\xc4\x8devanja se razkrije in takrat jo opazita nebe\xc5\xa1ki bog Kresnik in boginja zemlje, plodnosti in \xc5\xbeivljenja Noreja. Kresnik v jezi Mrakijeno spremeni v solni steber._NEWLINE_Bogova ob\xc4\x8dudujeta \xc5\xbertvovanje in ljubezen, zato Doreji boginja Nora povrne \xc5\xbeivljenje. Doreja in Maladon odideta domov bogato oblo\xc5\xbeena z bo\xc5\xbejimi darili in postaneta odli\xc4\x8dna vladarja. Po sto letih pride Bela \xc5\xbeena in bogovi ju pozovejo k sebi k mizi pod belo lipo na kristalni gori, kjer skupaj odlo\xc4\x8dajo o \xc4\x8dlove\xc5\xa1kih usodah.'